La investigadora científica Ana Isabel Moreno rep el Premi Grattia Maximilla 2025
08 de març de 2025

L'Ajuntament de Llíria ha entregat hui els guardons del Dia Internacional de la Dona 2025. En un acte, amb la presència de l'alcalde Joanma Miguel i la regidora d'Igualtat Reme Tordera, la jove científica de la localitat, Ana Isabel Moreno Manuel, ha rebut el Premi Grattia Maximilla.

Nascuda en 1996, és doctora en Bioquímica i Ciències Biomèdiques, treballa actualment en el Centre Nacional d'Investigacions Cardiovasculars (CNIC), i compta ja amb una brillant i prometedora carrera en el camp de la investigació científica. Ha participat en nombrosos projectes, estudis, beques i congressos, tant a Espanya com a l'estranger, relacionats amb el càncer de còlon o les malalties cardíaques, entre altres.

L'acte d’entrega d'esta distinció que concedix anualment l'Ajuntament de Llíria amb motiu del 8M, ha reunit a més algunes de les dones guardonades en els deu anys del premi creat en 2016, i que en esta edició estava dedicat al camp de la ciència i la tecnologia.

L'alcalde Joanma Miguel ha manifestat que per a la nostra ciutat “representa un orgull poder comptar amb veïnes tan brillants, i amb la finalitat de reconéixer a les dones de la localitat que destaquen en diferents àmbits i contribuïxen a fomentar la igualtat, trencant fins i tot a vegades sostres de cristall, va nàixer el Premi Grattia Maximilla que complix el seu desé aniversari per a continuar posant en valor la labor de les nostres veïnes”.

Concursos cartells i fotografia

A més, la Regidoria d'Igualtat ha entregat hui els guardons del XXIV Concurs de Cartells i del XVIII de Fotografia que organitza amb motiu del Dia Internacional de la Dona.

En el de cartells, en la modalitat fins a 16 anys, ha resultat guardonada amb el primer premi Isabela Santiago Fereira amb l'obra “La nostra veu”, el segon premi ha correspost a Martina Ramada Marín amb “Nosaltres podem”, mentres que en el premi local ha sigut distingida Julieta Jazmín Bangerte Candia amb “Nosotras podemos”. Per a majors de 16 anys, Irina Ortiz Berga ha sigut la guanyadora amb “Totes comptem”, Myriam Royo Salas ha obtingut el segon premi amb l'obra “Diferents però iguals”, i el premi local ha sigut per a Jesús Zafra García amb “M de Magia, Metas y Más”.

En el concurs de fotografia, el primer premi ha recaigut en Alejandra García Moros amb “La gàbia és el perill”, l’Associació Pentagrama ha sigut premiada amb el segon per “Somnis”, i el premi local ha sigut atorgat a Alfredo Moros Pérez per “Ser dona”.

Presentació còmic Grattia

D'altra banda, la Regidoria d'Igualtat, Patrimoni Històric i Biblioteques ha presentat en esta jornada el còmic “El viatge de Gràcia. L’aventura d’una pionera valenciana en l’època romana”. Esta publicació compta el viatge en el temps d'una xiqueta de Llíria fins a l’Edeta romana, on es trobarà amb personatges històrics de l'època com Grattia Maximilla o Marc Corneli Nigrí, el ciutadà edetà que va aspirar al tron imperial de Roma.

Grattia Maximilla, que dona nom al premi que concedix l’ajuntament, va ser una il·lustre ciutadana de la Llíria romana que va viure a la fi del segle I i va ser reconeguda pels seus coetanis com una dona de gran rellevància en la societat de la seua època.

La regidora d'Igualtat, Reme Tordera, explica amb este projecte divulgatiu “volem acostar, d'una forma amena, la història de la nostra ciutat i el seu extraordinari patrimoni a la població més jove, però a més coneixeran el que va ser la Llíria romana des d'una perspectiva de gènere que fomenta els valors d'igualtat”.

S'han editat 2.500 exemplars d'este còmic que es repartiran entre els centres educatius de la localitat. La intenció és que esta publicació siga la primera part d'una sèrie de diferents capítols dedicats a la història del municipi.